b'\n_START_ARTICLE_\nRudolf Trenkel\n_START_SECTION_\n\xc5\xbdivljenjepis\n_START_PARAGRAPH_\nRudolf Trenkel je v nem\xc5\xa1ke oboro\xc5\xbeene sile, Wehrmacht vstopil \xc5\xbee leta 1936, v Luftwaffe pa leta 1939. 22. februarja 1942 je bil dodeljen v sedmo eskadriljo 77. polka, 7./JG 77, ki je delovala na ju\xc5\xbenem delu vzhodne fronte. 26. marca 1942 je dosegel svojo prvo zra\xc4\x8dno zmago, ko je sestrelil sovjetsko dvokrilno lovsko letalo Polikarpov I-153._NEWLINE_1. maja 1942 je bil preme\xc5\xa1\xc4\x8den v polkovni \xc5\xa1tab (nem\xc5\xa1ko: Geschwaderstab) JG 52 in med slu\xc5\xbeenjem v tej enoti dosegel tri zmage. 15. junija 1942 je bil dodeljen v drugo eskadriljo istega polka, v 2./JG 52._NEWLINE_Svojo dvajseto zra\xc4\x8dno zmago je Trenkel dosegel 2. novembra 1942, 17. decembra pa je v enem dnevu sestrelil kar \xc5\xa1est sovra\xc5\xbenih letal. Novih pet zmag je dosegel 16. aprila 1943 (zmage \xc5\xa1t. 46. do 50.) ter \xc5\xa1tiri 2. junija istega leta (73.-76.). Junija 1943 je bil preme\xc5\xa1\xc4\x8den k dopolnilni enoti, Erg\xc3\xa4nzung-Jagdgruppe Ost. V tej enoti je dosegel tri zmage. Za 76 dose\xc5\xbeenih zmag je bil 19. avgusta 1943 odlikovan z Vite\xc5\xa1kim kri\xc5\xbeem._NEWLINE_Oktobra 1943 se je Trenkel po kraj\xc5\xa1i odsotnosti vrnil na fronto k 2./JG 52 in v tem mesecu dosegel 18 zra\xc4\x8dnih zmag. 2. novembra je bil njegov Messerschmitt Bf 109 G-6 (serijska \xc5\xa1t. 140 167) z oznako \xe2\x80\x9c\xc4\x8crna 3\xe2\x80\x9d zadet v boju s sovjetskim lovcem Jakovlev Jak-9, sam pa je bil v spopadu hudo ranjen. Med okrevanjem je obiskoval \xc5\xa1olo za \xc4\x8dastnike, ki jo je uspe\xc5\xa1no zaklju\xc4\x8dil. S \xc4\x8dinom nadporo\xc4\x8dnika je bil nato dodeljen v \xc5\xa1tab polka JG 52._NEWLINE_Po vrnitvi na boji\xc5\xa1\xc4\x8de je 14. julija 1944 dosegel svojo stoto zra\xc4\x8dno zmago. 15. avgusta 1944 je Rudolf Trenkel postal poveljnik eskadrilje (Staffelkapit\xc3\xa4n) 2./JG 52. Na tem polo\xc5\xbeaju je v oktobru dosegel 12 zmag v 10 dneh, a bil kar petkrat tudi sam sestreljen. 15. oktobra je v enem dnevu sestrelil \xc5\xa1est sovra\xc5\xbenih letal za zmage od 122 do 127._NEWLINE_Ponovno je bil sestreljen 15. marca 1945, ko je njegovo letalo Bf 109 G-14 (serijska \xc5\xa1t. 465 260) z oznako \xe2\x80\x9c\xc4\x8crna 12\xe2\x80\x9d zadela protiletalska obramba. Trenkel je ranjen izsko\xc4\x8dil iz padajo\xc4\x8dega letala in se predal ameri\xc5\xa1kim enotam, te pa so ga predale Sovjetom. Po \xc5\xa1tirih tednih so ga zaradi poslab\xc5\xa1anega zdravstvenega stanja izpustili iz ujetni\xc5\xa1tva in poslali v domovino._NEWLINE_Rudolf Trenkel je na ve\xc4\x8d kot 500 bojnih nalogah dosegel 138 zra\xc4\x8dnih zmag, vse na vzhodni fronti proti sovjetskim silam. Med sestreljenimi letali je bilo kar 42 juri\xc5\xa1nikov Ilju\xc5\xa1in Il-2 \xc5\xa0turmovik.'